Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 1 Pv 216/12/1105	Bratislava V, 25.8.2014
EEČ : 2-12-351-2014

U Z N E S E N I E

Trestná vec:	obvinená XXXXX  
Prečin:	Ohováranie podľa § 373 odsek 1, odsek 2 písmeno c Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Bratislava V
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX V zo dňa 25.8.2014, spisová značka 1 Pv 216/12/1105, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
XXXXX dňa XXXXX v týždenníku PLUS 7 dní v čísle XXXXX v rubrike „Všimli sme si“ na stranách 62-64 uverejnila článok s názvom „Cudzinka“ s podtextom „Moskovčanka Oľga prišla na Slovensko, aby definitívne stratila ilúzie o šťastí. Stačil jeden alkoholik“. V rámci tohto článku bolo okrem iných skutočností uverejnené aj tvrdenie „Vlani Amálkinho otca odsúdili na tri mesiace s podmienečným odkladom na jeden rok...“, čím týmto o poškodenom XXXXX, CSc, oznámila nepravdivý údaj, ktorého obsah ho vážnym spôsobom a značnou mierou mohol ohroziť jeho vážnosť u spoluobčanov, resp. ho poškodiť v zamestnaní.

Uznesením prokurátora Okresnej prokuratúry XXXXX V zo dňa 25.8.2014, spisová značka 1 Pv 216/12/1105, bola určená obvinenej skúšobná doba v trvaní 12 mesiacov.
Odôvodnenie:
Vyšetrovateľ PZ, Okresného riaditeľstva PZ v Bratislave V, Odboru kriminálnej polície uznesením zo dňa 21.02.2013 v zmysle § 206 ods. 1 Tr. por. vzniesol obvinenie XXXXX XXXXX pre prečin ohovárania podľa § 373 ods. 1, ods. 2 písm. c) Trestného zákona v znení neskorších noviel skutkovom základe uvedenom v predmetnom uznesení o vznesení obvinenia.

Uznesením prokurátora Okresnej prokuratúry pre Bratislavu V sp. zn. 1Pv 216/12 dňa 04.06.2013 bolo trestné stíhanie vedené proti obv. XXXXX pre prečin ohovárania podľa § 373 ods. 1, ods. 2 písm. c)  Trestného zákona v znení neskorších noviel v zmysle § 216 ods. 1 Trestného poriadku podmienečne zastavené a v zmysle § 216 ods. 2 Trestného poriadku bola obvinenému určená skúšobná doba v trvaní 12 (dvanásť) mesiacov. 

Uznesenie o podmienečnom zastavení trestného stíhania nadobudlo právoplatnosť dňa 28.06.2013.

Podľa § 217 ods. 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Obvinená v priebehu skúšobnej doby, ktorá jej bola v rozhodnutí o podmienečnom zastavení trestného stíhania stanovená, teda od 28.06.2013 do 28.06.2014, viedla riadny život. Obvinená L. XXXXX nebola prejednávaná pre priestupok počas plynutia skúšobnej doby. Obvinená XXXXX počas plynutia skúšobnej doby nespáchala žiaden úmyselný trestný čin, a keďže obvinená splnila všetky predpoklady uvedené v ustanovení § 217 ods. 1 Tr. poriadku, rozhodol som tak, ako je uvedené vo výrokovej časti tohto  uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Emil Poprac
prokurátor